钦定古今图书集成/明伦汇编/官常典/第567卷 > 蔡挺
## 钦定古今图书集成/明伦汇编/官常典/第567卷 > 蔡挺

按《宋史》本传：“挺字子政，宋城人。第进士，调虔州推官。
秩满，以父希言当官，蜀乞民行，遂授陵州团练推官。
王尧臣安抚陕西，辟管勾文字。富弼使辽，奏挺从至
雄州，誓书有所更易，遣挺还白仁宗，欲知契丹事，召
对便殿，挺时有父丧，听以衫帽入。范仲淹宣抚陕西、
河东，奏挺通判泾州，徙鄜州。河北多盗，精择诸郡守”，
以挺知博州。申饬属县，严保伍，得居停奸盗者数人。
弛其宿负，补为吏，使之察警，盗每发，辄得均博平、聊
城二县税，岁衍钜万。三司下其法于四方，然大抵增
赋也。为开封府推官，提点府界公事。部修六漯河，用
李仲昌议，塞北流入于六漯，一夕复决，兵夫芟揵漂
溺不可计。降知滁州，言者以为轻，乃贬秩停官。越数
岁，稍起知南安军，提点江西刑狱，提举虔州监。自大
庾岭下，南至广，驿路荒远，室庐稀疏，往来无所芘。挺
兄抗时为广东转运使，乃相与谋，课民植松夹道以
休行者。江、闽盐贼率十百为州县害，挺谕所部与期，
使首纳器甲，原其罪，得兵械万计。官盐恶而价贵，盗
盐善而价且下，故私贩日滋。挺简僚吏至淮转新盐，
明殿赏，以官数之馀𢌿之。于是贼党破散，宿弊遂绝，
岁增卖盐四十万。改陕西转运副使，进直龙图阁、知
庆州。因上书论攻守大计。夏人大入，挺尽敛边户入
保，戒诸砦无出战。谅祚亲帅军数万攻大顺，挺料城
坚不可破，而柔远城恶，亟遣总管张玉将锐师守之，
先布铁蒺藜大顺城旁水中，骑渡水多踬，惊言有神，
过三日不克。谅祚督帐下决战，挺伏强弩壕外，飞矢
贯其铠，遂引却，移寇柔远。玉夜斫营，夏人惊扰溃去。
环州熟羌思顺举族投谅祚，倚为乡导。挺宣言思顺
且复来，命葺其旧舍，出兵西为迎候之举。谅祚果疑
思顺毒之死。挺筑城马练平为荔原堡，分属羌三千
人守之。神宗即位，加天章阁侍制、知渭州。举籍禁兵
悉还府，不使有隐占。建勤武堂，五日一训之，偏伍镇
鼓之法甚备。储劲卒于行间，遇用奇则别为一队，甲
兵整习，常若寇至。又分义勇为伍番三千人，参正兵
防秋与春，以八月、正月集，四十五日而罢。岁省粟帛
钱缗十三万有奇。括并边“生地冒耕田千八百顷，募
人佃种，以益边储；取边民阑市蕃部田八十顷，以给
弓箭手。又筑城定戎军为熙宁砦，开地二千顷，募卒
三千人耕守之。”谍告夏人侯胡卢河，挺出奇兵迎击
之，夏人溃，分诸将蹑而讨之，荡其七族。进右谏议大
夫，赐金帛二千。夏人复犯诸砦，环庆兵不能御，挺遣
张玉以万人往解其围。庆州军变，挺讨平之，进龙图
阁直学士。广锐卒徙营，众惮迁，欲为乱，城中震扰，挺
推斩首恶十九人，讫徙营。蕃部岁饥，以田质于弓箭
寺，过期辄没。挺为资官钱，岁息什一，后遂推为蕃汉
青苗助役法。又自以意制渡河大索及兵械《镰宁抢》，
皆获其用。熙宁五年，拜枢密副使。帝问挺泾原训兵
之法，召部将按于崇政殿，善之，下以为《诸郡法》。河州
景思立战死，帝开天章阁访执政，挺请行，帝曰：“此小
事，不足烦卿。河朔有警，卿当行矣。”契丹议云中地，挺
请罢沿边戍人，示以无事，因乞置三十七将，皆行其
策。七年冬，奏事殿中，疾作而仆。帝亲临赐药，罢为资
政殿学士、判南京留司御史台。元丰二年薨，年六十
六。赠工部尚书，谥曰敏肃。挺谲而多知，人莫能窥其
城府。初为富弼、范仲淹客，颇泄其几事于吕夷简以
自售。在渭久，郁郁不自聊，寓意词曲，有《玉关人老》之
叹。中使至，则使优伶歌之，以达于禁掖。神宗愍焉，遂
有枢密之拜云。